The Times b’żewġ stejjer fil-faċċata ta’ quddiem.  Il-ġurnal jikkwota sorsi li l-Arċisqof Monsinjur Pawlu Cremona mistenni jirriżenja mit-tmexxija tal-Knisja f’Malta. Skont il-gazzetta l-Arċisqof li għandu 68 sena kiteb lill-Papa Franġisku u talbu li ma jibqax imexxi l-Knisja f’Malta. Għadu mhux magħruf jekk il-Vatikan aċċettax din it-talba. Fi storja oħra l-Kummissjoni Ewropea nediet proċeduri kontra Malta billi l-pajjiż beħsiebu jiftaħ l-istaġun tal-insib t-Tnejn li ġej.  Il-Kummissjoni qalet li t-teħid tal-għasafar tal-għana huwa projbit bil-liġi Ewropea għal ħarsien tal-għasafar. Il-gvern wieġeb li ma jaqbilx mal-interpretazzjoni tal-Kummissjoni u li lest jiddefendi l-pożizzjoni tiegħu. F’rapport akkumpanjat minn ritratti ta’ John Dalli u Simon Busuttil, The Malta Independent tikkwota lill-eks Kummissarju Ewropew John Dalli jisħaq għal apoloġija mingħand il-Kap tal-Partit Nazzjonalista Simon Busuttil.  Dr Busuttil wieġeb li hu John Dalli li għandu japoloġizza ma’ Malta.  Fi storja oħra naqraw li l-proposta tal-Partit Nazzjonalista qabel l-aħħar elezzjoni ġenerali għall-introduzzjoni tan-night tariff għall-enerġija qed tkun ikkunsidrata mill-gvern. L-istorja ewlenija tal- Orizzont bit-titlu JIEN MHUX JIEN titratta rakkonti ta’ nies li meta kienu bejn ħajja u mewt raw lilhom infushom fuq il-psot tal-inċident jew fuq is-sodda tal-isptar. Dan il-fenomenu jissejjaħ “out of body experience” Jingħad li minn riċerka li saret dan mhux fenomenu rari imma jiġri wara xi inċident jew reat fatali. Jintqal ukoll li hemm min jgħix dan il-fenomenu kuljum fejn persuna li tkun għadha ħajja u konxja tibda tħossha li hemm xi ħadd ieħor qed jgħix fiha. Fil-faċċata, l-Orizzont tintroducina ma’ storja li tistgħu taqraw aktar dwarha fil-paġni ta’ ġewwa b’rapport intitolat: “Aktar minn nofs il-popolazzjoni tixtri minn fuq l-internet.” In-Nazzjon tkompli tinvestiga l-effetti tal-allegati frodi minn Ryan Schembri.  Tgħid li l-MORE Supermarkets se jitnaqqsu għal tnejn u se jonqsu l-ħaddiema. Il-gazzetta tgħid li l-bieraħ More Supermarkets laqqgħu lill-kredituri u spjegawlhom il-pjan ta’ ristrutturar li varaw biex il-kumpanija tirpilja mill-qagħda li spiċċat fiha wara li parzjalment ingidemt minn Ryan Schembri li għadu maħrub. Rapport ieħor f’dan il-ġurnal jitratta d-deċiżjoni tal-Qorti, il-bieraħ, li ddikjarat li hemm biżżejjed provi biex il-kaċċaturi li tressqu l-Qorti akkużati b’diversi reati waqt il-protesta f’jum l-anniversarju tal-Indipendenza jitpoġġew taħt att ta’ akkuża. Fl-istess rapport jingħad li Malta ġiet imwissija mill-Unjoni Ewropea fuq l-istaġun tal-insib.